Љубичици
Алекса Шантић 

У миљу младости драге опет се јављаш нама,
               Питоми, лијепи цвијете;
Већ твоје листиће мале плаветно небо круни
               Капљом росице свете.
У славу чедности твоје безбројне тичице мале
               Небеске пјесме поју,
Кроз сиве маглице густе пурпурни сунчеви зраци
               Шаљу ти љубав своју.
И моја душа, ево, с усхитом теби стиже,
               Вјесниче дана свети',
И с твојим мирисом благим у свјетлост сунчева зрака
               С небеском надом лети.

Шантићеве песме 1894.